PROJEKTAS

VISUOMENĖS DALYVAVIMO KRAŠTOVAIZDŽIO FORMAVIME PROGRAMA
RENGIANT KRAŠTOVAIZDŽIO FORMAVIMO IR EKOLOGINĖS BŪKLĖS GERINIMO GAMTINIO KARKASO TERITORIJOJE PROJEKTĄ – "KRAŠTOVAIZDŽIO FORMAVIMAS IR EKOLOGINĖS BŪKLĖS GERINIMAS IGNALINOS MIESTO ŽELDYNŲ SISTEMOS DALYJE" 

I SKYRIUS
BENDROSIOS NUOSTATOS

1.Ignalinos rajono savivaldybės administracija planuoja pasinaudoti Europos Sąjungos struktūrinių fondų teikiama parama pagal 2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ 05.5.1-APVA-R-019 priemonę „Kraštovaizdžio apsauga“ remiamą veiklą „Kraštovaizdžio formavimas ir ekologinės būklės gerinimas gamtinio karkaso teritorijose“ ir Ignalinos miesto želdynų sistemos dalyje (žemės sklype, kurio unikalus Nr.4400-2147-0191) pagerinti kraštovaizdžio būklę ir sudaryti sąlygas ekologinės pusiausvyros palaikymui įgyvendinant projektą " Kraštovaizdžio formavimas ir ekologinės būklės gerinimas Ignalinos miesto želdynų sistemos dalyje ".  
      2. Bendras priemonės „Kraštovaizdžio apsauga“ tikslas - pagerinti įvairaus lygmens
kraštovaizdžio arealų (teritorijų) būklę, didinant kraštovaizdžio planavimo kokybę, stiprinant ir palaikant kraštovaizdžio ekologinę pusiausvyrą, atkuriant pažeistas teritorijas, didinant kraštovaizdžio vizualinį estetinį potencialą. 
3. Visuomenės dalyvavimo kraštovaizdžio formavime programa, rengiant "Kraštovaizdžio formavimas ir ekologinės būklės gerinimas Ignalinos miesto želdynų sistemos dalyje" projektą (toliau – Programa) – tai planuojamos vykdyti veiklos viešumą ir visuomenės įsitraukimą užtikrinantis dokumentas. Jame pateikiama apibendrinta informacija apie planuojamą vykdyti kraštovaizdžio gerinimo veiklą, šios veiklos tikslus ir uždavinius. Programoje pristatoma ir paaiškinama, kokias problemas siekiama spręsti, nustatomi įgyvendinimo veiksmai, jų prioritetai. Pristatomi konsultavimosi su visuomene ir specialistais metodai, priemonės ir būdai, kurie bus naudojami projekto rengimo metu, siekiant išgirsti ir patenkinti vietos gyventojų, bendruomenių ir kitų visuomenei atstovaujančių institucijų poreikius, siejamus su tvarkoma teritorija. 
4. Programa parengta vadovaujantis Lietuvos Respublikos aplinkos ministro 2016 m. kovo 17 d. įsakymu Nr. D1-181 „Dėl Lietuvos Respublikos aplinkos ministro 2015 m. sausio 9 d. įsakymo Nr. D1-12 „Dėl Kraštovaizdžio ir biologinės įvairovės išsaugojimo 2015-2020 m. veiksmų plano patvirtinimo“ pakeitimo“.
II SKYRIUS
BENDRA INFORMACIJA APIE PLANUOJAMĄ TVARKYTI TERITORIJĄ

5. Planuojama tvarkyti teritorija (toliau – Teritorija) tai Ignalinos savivaldybės patikėjimo teise valdomas 10,57 ha. ploto   žemės sklypas, kurio unikalus Nr. 4400-2147-0191. 2019 m. spalio 9 d. vadovaujantis Ignalinos miesto bendrojo plano korektūros sprendiniais, Lietuvos Respublikos Vyriausybės nutarimu Nr. 1024 „Dėl Lietuvos Respublikos Vyriausybės 1997 m. spalio 23 d. nutarimo Nr. 1154 „Dėl valstybinės reikšmės miškų plotų patvirtinimo“ pakeitimo“ valstybinės reikšmės miško statusas Teritorijoje esančiam miškui savivaldybės prašymu buvo panaikintas.  Ignalinos rajono savivaldybės tarybos 2020 m. sausio 28 d. sprendimu Nr. T-14 „Dėl valstybinės miško žemės pavertimo kitomis naudmenomis“ Teritorijoje esantis miškas buvo paverstas į atskiruosius želdynus. Valstybinė miškų tarnyba 2020-02-11 Teritorijoje esantį mišką išbraukė iš Lietuvos Respublikos miškų valstybės kadastro. Ignalinos rajono savivaldybės administracijos direktorės 2020-02-18 įsakymu Nr. V2-45 „Dėl žemės sklypo pagrindinės naudojimo paskirties ir būdo pakeitimo“ sklypo paskirtis ir naudojimo būdas pakeisti iš miškų ūkio paskirties rekreacinių miškų naudojimo būdo į kitą paskirtį ir atskirųjų želdynų naudojimo būdą. 

TVRKOMOS TERITORIJOS SCHEMA

Ekologinė vietovės svarba, kraštovaizdžio funkcijos 
6. Nacionaliniame kraštovaizdžio plane Ignalinos miesto (tuo pačiu ir Teritorijos) bendras kraštovaizdžio pobūdis yra urbanistinis ežeruotas, kraštovaizdžio naudojimo pobūdis – tausojantis/intensyvus, kraštovaizdžio gamtinis pobūdis – smėlinga banguota pakiluma. Ignalina priskiriama ypač saugomam šalies vizualinio estetinio potencialo arealui – Tauragnų –Ignalinos-Sirvetos kalvotam ežerynui. Miestui taikomi ekstensyvios urbanizacijos reglamentai, o Palaukinio ežerui – rekreacinio naudojimo ir funkcinės konversijos reglamentai.
7.Pagal Ignalinos miesto bendrojo plano koregtūrą Teritorija yra gamtinio karkaso geoekologinėje takoskyroje, atstovaujančioje tarptautinės (europinės) svarbos Valdajaus – Baltijos – Pomeranijos aukštumų juostą Baltijos ežeruotojo kalvyno geoekologinės  takoskyros ruože. Pagal geoekologinį potencialą Teritorijai   nustatyta tvarkymo kryptis - palaikomas ir stiprinamas esamas kraštovaizdžio pobūdis ir natūralumas.
8. Teritorija yra Ignalinos miesto ir priemiestinių teritorijų želdynų sistemos juostoje, jungiančioje Gavio ežero pakrančių miškus su miško masyvais prie šiaurinės  miesto ribos. Ši juosta tęsiasi Palaukinio ir Paplovinio ežerų ir Palaukinio upelio pakrantėmis palei miesto vakarinę ir šiaurinę ribas. Ignalinos miesto bendrajame plane šiems želdynams nustatyta rekreacinė paskirtis.
9. Ignalinos, Strigailiškio ir Palūšės kurortinės teritorijos bei gretimų teritorijų turizmo ir rekreacijos specialiajame plane Teritorija įvardinta kaip didelio vystymo prioriteto rekreacinė teritorija, kurioje siūloma atlikti želdinių inventorizaciją, parengti želdinių tvarkymo projektą, kuriame turi būti numatytos priemonės visuomenės rekreacinių poreikių tenkinimui ir poilsio sudarymui, vykdyti visų rūšių ugdymo, sanitarinius ir aplinką formuojančius kirtimus. 

Kraštovaizdžio pobūdis ir būklė
10. Toliau nuo stataus šlaito palei  Palaukinio ežero krantą ir šiauriniame Teritorijos kampe, reljefas sąlyginai lygus. Pietvakariniame pakraštyje nesutvarkyta miesto paviršinio vandens nuotako griova eroduojančiais šlaitais. Teritorijos ir laisvos valstybinės žemės riboje reljefas dirbtinis, suformuotas dvidešimto amžiaus septintajame dešimtmetyje įrengiant šaudyklą. Sklypas tai ištisai įvairaus amžiaus, vietomis labai tankus pušynas su įsiterpusiais lapuočiais. Nemažai nevertingų krūmynų ir medžių. Teritorijoje yra nekilnojamojo kultūros paveldo vertybė – Ignalinos miesto senosios žydų kapinės. Vertybės plotas 0,82 ha., bet antkapiai išlikę tik aptvertame, 0,12 ha dydžio plote.  Teritorijoje daug gruntinių pėsčiųjų takų.  Želdinių priežiūros prasme Teritorija netvarkoma,  apsiribojama  tik šiukšlių surinkimu. Dėl neorganizuotos antropogeninės veiklos šiaurinis šlaitas ties pėsčiųjų takais pažeistas progresuojančios dirvos erozijos.
Vietovės vertybės
	11. Teritorija betarpiškai ribojasi su ikimokyklinio ugdymo įstaiga, mokyklų kompleksu, SPA,  miesto sveikatos įstaigomis ir vienbučių gyvenamųjų namų kvartalu. Į Teritoriją  veda pėsčiųjų takas iš miesto daugiabučių gyvenamųjų namų kvartalų. Ši vieta yra mėgstama miestiečių visais metų laikais. Per ją patenkama į greta esančius miškų masyvus.  Mažieji ignaliniečiai rengia dažnus „žygius į mišką“ .  Visuomenei neatkleistos šios vietovės gamtos vertybės – reljefas, panoramos, būdingi želdiniai. Rekreacijai ir pažinimui pritaikyti miesto želdynai teikia didžiulę naudą miesto gyventojams - didina vietovės patrauklumą gyventi, kurti verslą, skatina bendruomeniškumą, didina visuomenės sveikatingumą. Norint pasiekti šių tikslų reikia išsaugoti vietovės kraštovaizdžio savitumą, gamtos vertybes, didinti ekologinį stabilumą, sudaryti sąlygas visuomenei įsitraukti į kraštovaizdžio pažinimą suprasti ekologinę svarbą, tenkinti būtinuosius miestiečių poilsio poreikius.


III SKYRIUS
TERITORIJOS TVARKYMO TIKSLAI IR UŽDAVINIAI

12. Pagrindiniai teritorijos tvarkymo tikslai - želdynų kokybinė plėtra, atstatant natūralų kraštovaizdžio charakterį, kraštovaizdžio vertybių  būklės gerinimas, teritorijos pritaikymas visuomenės poilsiui ir edukacijai nepakenkiant gamtiniams elementams.
13. Pagrindiniai tvarkymo uždaviniai – išryškinti Teritorijos gamtinę aplinką ir parengti ją viešam naudojimui:
13.1. pertvarkyti želdinius – atlikti sanitarinius kirtimus visoje Teritorijoje, atlikti atrankinius kirtimus labiausiai rekreacijai naudojamoje Teritorijos dalyje, išryškinti vertingus želdinius, sudarant  palankias sąlygas  jų augimui bei apžvalgai, pašalinti menkaverčius želdinius;
13.2. atstatyti  erozijos pažeistas teritorijas;
13.3. išsaugoti biologinę įvairovę ir ją pagausinti;
13.4. suformuoti regyklą į Palaukinio ežerą;
13.5. pertvarkyti esamus ir įrengti naujus pažintinius ir poilsiui skirtus pėsčiųjų takus;
13.6. įrengti edukacines  aikšteles su lauko suolais;
13.7. įrengti informacinius stendus prie pagrindinių patekimų į teritoriją ir edukacinėse aikštelėse.


IV SKYRIUS
KRAŠTOVAIZDŽIO TVARKYMO REIKALAVIMAI RENGIANT PROJJEKTĄ „KRAŠTOVAIZDŽIO FORMAVIMAS IR EKOLOGINĖS BŪKLĖS GERINIMAS IGNALINOS MIESTO ŽELDYNŲ SISTEMOS DALYJE"

14. ESAMOS BŪKLĖS ANALIZĖS STADIJOJE  atliekama:
14.1. želdinių inventorizacija ir jų būklės pagal želdynų ir želdinių inventorizavimo ir apskaitos taisykles (pateikiama želdynų ir želdinių inventorizavimo kortelė, trumpa želdyno charakteristika);  
14.2. Teritorijos naudojimo reglamento ir planavimo dokumentų sprendinių analizė- nurodomas žemės naudojimo būdas, apsaugos statusas, planavimo dokumentais ir teisės aktais teritorijai nustatyti veiklos plėtojimo reikalavimai ir apribojimai (specialiosios sąlygos); aprašomas ir įvertinamas bendras kraštovaizdžio pobūdis ir jo būklė, taip pat ir jo naudojimas;
14.3. bendrojo kraštovaizdžio pobūdžio analizė - lauko ir duomenų tyrimų būdu išsiaiškinti kraštovaizdžio struktūrą, jo erdvinio išsidėstymo dėsningumus, funkcionavimo bei dinamikos ypatumus, identifikuoti ir kartografuoti vietovės kraštovaizdžio gamtinio pamato komponentus (reljefą, dirvožemį, hidrografinį tinklą, augaliją, gyvūniją);      
14.4. Teritorijos gamtinio karkaso analizė -  įvertinamas gamtinio karkaso geoekologinis potencialas (patikimo, riboto, silpno, pažeisto, stipriai pažeisto), aprašomas vietovės kontekstas rajono gamtinio karkaso struktūroje, apibūdinama teritorijos svarba ekologiniame tinkle, įvertinama teritorijos ekologinė būklė pagal pažeidžiamumo ir stabilumo, retumo, natūralumo ir tipiškumo, įvairovės, dydžio ir fragmentiškumo kriterijus (jų vertinimo rekomendacija pateikta Lietuvos Respublikos aplinkos ministro 2004 m. gruodžio 14 d. įsakyme Nr. D1-645 „Dėl reikalavimų gamtotvarkos plano turiniui aprašo patvirtinimo“), atliekama biologinės įvairovės analizė ir tyrimai; 
14.5. vizualinių kraštovaizdžio savybių analizė -  apibūdinamas kraštovaizdžio apžvelgiamumas (vertikaliosios ir horizontaliosios erdvinės sąskaidos išraiška), įvardijamos vertingosios estetinės kraštovaizdžio savybės, identifikuojamos ir aprašomos vietovėje esančios regyklos, jų padėtis svarbiausių objektų atžvilgiu, Teritorijos gretimybės, gali būti atliekama kraštovaizdžio vizualinių vertybių fotofiksacija;
14.6. esamos pėsčiųjų takų struktūros analizė;
14.7. Teritorijos socialinių ir ekonominių aspektų analizė -  įvertinamos Teritorijoje vykdomos ir skatintinos veiklos, darančios teigiamą įtaką teritorijos būklei; įvertinamos teritorijos naudojimo švietimo reikmėms, gamtosauginio švietimo, kultūros paveldo propagavimo darbų perspektyvos, šios veiklos poveikis teritorijai; identifikuojamos vietovę reikšmingai lemiančios veiklos (pvz., infrastruktūros objektų plėtra ir pan.), jų poveikis teritorijai (intensyvumas, pažeidžiamos teritorijos plotas, kokie objektai pažeidžiami ir pan.), poreikis jas nutraukti ar apriboti, nurodomos kitos teritorijoje pasireiškiančios gamtosauginės problemos;
14.8. esamos būklės analizės svarbiausios tyrimų išvados grafinis pavaizdavimas ant topografinio plano (M 1:500–2000). Esamos būklės brėžinyje nurodoma: reljefas, hidrografija ir hidrotechnika, augalija, gyvūnija, žemės dangos, takai,  lietaus nuotakynas:
14.9. Esamos būklės analizė raštu suderinama su savivaldybe ir projektą derinančiomis institucijomis.

15. KONCEPCIJOS RENGIMO STADIJOJE  parengiamas eskizinis projektas, išreiškiantis pagrindines kraštovaizdžio tvarkymo idėjas. Koncepciją sudaro:
15.1. grafiškai pavaizduojami pasiūlymų sprendiniai,   atskirai pažymint preliminarius želdinių tvarkymo sprendinius;
15.2. pateikiami pjūviai per charakteringus ir aktualius taškus;
15.3. parengiami koncepcijos sprendinius  pagrindžiantys tekstiniai aprašymai.

16. PROJEKTO SPRENDINŲ KONKRETIZAVIMO STADIJA
16.1. Parengiami kraštovaizdžio tvarkymo projekto tekstiniai ir grafiniai sprendiniai, parengiama projekto įgyvendinimo sąmata ir techninės specifikacijos, sutvarkytos teritorijos priežiūros (eksploatacijos) aprašas.
16.2. Projekto tekstinius sprendinius sudaro aiškinamasis raštas, paaiškinantis grafinius sprendinius ir sutvarkytos teritorijos priežiūros (eksploatacijos) aprašas. Aprašomi sprendiniai turi būti pagrįsti žiniomis apie teritoriją, įvertinantys ekologinius poreikius ir reikalavimus, stiprinantys estetinį potencialą, ekonomiškai racionalūs, atspindintys vietovės svarbą urbanizuotos teritorijos erdvinėje struktūroje; suformuluojami pasiūlymai, sudarantys sąlygas visuomenei pažinti ir geriau suprasti vietovės gamtinę ir kultūrinę vertę; naudoti teritoriją gamtosauginio švietimo, gamtos ir kultūros paveldo propagavimui.
16.3. Sutvarkytos teritorijos priežiūros (eksploatacijos) apraše numatomi veiksmai ir priemonės, reikalingos nuolatinei teritorijos priežiūrai užtikrinti ir rezultatų ilgaamžiškumui palaikyti, numatomi ir įvertinami bendruomenių įtraukimo į šį procesą būdai ir galimybės. Aprašo turinyje nurodoma želdinių priežiūros specifika ir ypatumai (šienavimas, genėjimas, atsodinimas, tręšimas, laistymas ir kt.), statinių ir įrenginių priežiūros specifika (dažymas, atnaujinimas ir kt.), minimalios teritorijos priežiūrai reikalingos lėšos. Trumpai aprašoma teritorijos priežiūra esant ekstremalioms gamtinėms situacijoms, aprašomi  kiti Teritorijos kasdienės priežiūros ir stebėsenos (monitoringo) poreikiai.
16.4. Projekto grafinius sprendinius sudaro:
16.4.1. esamos situacijos planas M 1:500 arba 1:1000;
16.4.2. pagrindinis projekto sprendinių brėžinys M 1:500. Jame pateikiama informacija, leidžianti suvokti galutinį sutvarkytos teritorijos vaizdą. Brėžinyje nurodoma:
– Teritorijos pavadinimas, adresas, ribos, plotas;
– natūralių ekosistemų funkcionavimui palikti, išsaugoti ar atkurti plotai (augalų masyvai, juostos, pavieniai augalai, natūralios dangos, vandens telkiniai);
– lietaus vandens surinkimo ir nuvedimo, hidrologinio režimo atkūrimo, lietaus vandens antrinio panaudojimo sprendimai;
– reljefo formavimo, šlaitų tvirtinimo sprendiniai (aprašomos siūlomos taikyti priemonės nuo erozijos, nuoplovos ir kt.);
– esamos, naikinamos, pertvarkomos ir naujai įrengiamos žemės dangos (natūralios ir dirbtinės);
– esami paliekami, naikinami, pertvarkomi  ir naujai įrengiami statiniai ir įrenginiai; 
– paliekami, šalinami, naujai įveisiami želdiniai;
– įkarpose pavaizduojama, kaip Teritorija jungiasi su gretimybėse esančiais želdiniais, želdynais, takų sistemomis ir pan.;
– besiribojantys privažiavimai, šaligatviai, takai, stovėjimo aikštelės ir jų dangos;
– kiti tvarkomai teritorijai aktualūs erdviniai objektai.
16.4.3. Teritorijos reljefo (sklypo aukščių) planas M 1:500. Jame nurodoma: reljefas, reljefo elementai, esami ir projektuojami aukščiai, nuolydžiai ir lygiai, tvirtinami šlaitai, atraminės sienelės, projektuojami takai ir laiptai , jų dangos, privažiavimai, charakteringi reljefo taškai ir kiti elementai. Aprašant reljefo formavimo sprendinius, turi būti paaiškinama, kaip sprendiniai dera su pamatiniu kraštovaizdžio gamtiniu pobūdžiu ir gretimomis teritorijomis, kiek numatoma nukasti, užpilti grunto , kokios numatomos priemonės nuo erozijos.
16.4.4. Želdinių planas M 1:500. Plane sutartiniais ženklais nurodomi paliekami ir šalinami želdiniai, išskirtiniai, vertingi (dendrologiniu, istoriniu, asociatyviniu ar kitais požiūriais) želdiniai, perkeliami, persodinami ir naujai sodinami želdiniai, nurodoma, kur atstatomas natūralus augalinis dirvožemio sluoksnis, pateikiama želdinių suvestinė lentelė, kurioje nurodomos želdinių charakteristikos (būklė, aukštis, plotis ir kt.) ir reikalingos želdinių tvarkymo priemonės.
16.4.5. Kiti sprendinius detalizuojantys brėžiniai.
16.5. Grafiškai vaizduojant topografinių erdvinių duomenų rinkinius, vadovaujamasi Valstybinės geodezijos ir kartografijos tarnybos prie Lietuvos Respublikos Vyriausybės direktoriaus 2000 m. birželio 19 d. įsakymu Nr. 45 „Dėl techninių reikalavimų reglamento GKTR 2.11.03:2014 „Topografinių erdvinių objektų rinkinys ir topografinių erdvinių objektų sutartiniai ženklai“ patvirtinimo“. Sprendinių spalviniai ir grafiniai žymėjimai paaiškinami lentelėse.

17. PROJEKTO SPRENDINIŲ DERINIMO IR VIEŠINIMO STADIJA
17.1. Projekto sprendiniai derinami raštu su Ignalinos rajono vyriausiuoju architektu, Aplinkos apsaugos agentūra ir Aukštaitijos nacionalinio parko ir Labanoro regioninio parko direkcija. 
17.2. Suderinti sprendiniai viešinami savivaldybės tinklalapyje ir Ignalinos miesto seniūnijos patalpose.
17.3. Viešas projekto pristatymas visuomenei vykdomas po ne mažiau kaip 10 kalendorinių dienų nuo projekto sprendinių viešo paskelbimo savivaldybės tinklalapyje, savivaldybės patalpose. Į viešą pristatymą bus kviečiami  dalyvauti projektą derinusių institucijų atstovai.

18. PROJEKTO TVIRTINIMO STADIJA
18.1. Suderintas ir viešai pristatytas visuomenei projektas tvirtinamas savivaldybės administracijos direktoriaus įsakymu.
18.2. Patvirtintą projektą sudaro šie dokumentai:
18.2.1. duomenys apie projekto rengimo organizatorių ir rengėją;
18.2.2. esamos būklės analizės išvadinis brėžinys ir jo aprašymas;
18.2.3. grafinius sprendinius pagrindžiantis aiškinamasis raštas;
18.2.4. grafiniai sprendiniai;
18.2.5. derinančių institucijų pritarimai projekto sprendiniams; 
18.2.6. viešo svarstymo ataskaita;
18.2.7. projekto įgyvendinimo sąmata ir techninės specifikacijos;
18.2.8. sutvarkytos teritorijos priežiūros (eksploatacijos) aprašas;
18.2.9. kiti dokumentai, kurie bus nurodyti sutartyje.

19. TEISĖS AKTAI, KURIŲ REIKALAVIMAI TURI BŪTI TVERTINTI RENGIANT PROJEKTĄ:
19.1. Europos kraštovaizdžio konvencija;
19.2. Europos Tarybos ministrų komiteto 2008 m. rekomendacijos CM/Rec (2008 m. vasario 6 d.) 3 dėl Europos kraštovaizdžio konvencijos įgyvendinimo gairių;
19.3. Lietuvos Respublikos saugomų teritorijų įstatymas;
19.4. 2014–2020 m. Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ 05.5.1-APVA-R-19 priemonės „Kraštovaizdžio apsauga“ projektų finansavimo sąlygų aprašas, patvirtintas Lietuvos Respublikos aplinkos ministro 2016 m. kovo 23 d. įsakymu Nr. D1-209;
19.5. Kraštovaizdžio ir biologinės įvairovės išsaugojimo 2015-2020 metų veiksmų planas, patvirtintą Lietuvos Respublikos aplinkos ministro 2015 m. sausio 9 d. įsakymu Nr. D1-12 „Dėl Kraštovaizdžio ir biologinės įvairovės išsaugojimo 2015-2020 metų veiksmų plano patvirtinimo“;
19.6.Lietuvos Respublikos želdynų įstatymas ir jį įgyvendinantieji teisės aktai;
19.7. Statybos įstatymas ir jį įgyvendinantieji teisės aktai;
19.8. Specialiųjų žemės naudojimo sąlygų įstatymas;
19.9. Ignalinos miesto bendrojo plano koregavimas;
19.10. Ignalinos, Strigailiškio ir Palūšės kurortinės teritorijos ir gretimų teritorijų turizmo ir rekreacijos specialusis planas.


V SKYRIUS
BENDRADARBIAVIMO SU VISUOMENE PLANAS

20. Bendradarbiavimo su visuomene plano tikslas  yra užtikrinti interesų derinimą ir viešojo intereso gynimą; aktyvų, kūrybingą, pozityvų, konstruktyvų įsitraukimą į vietos kraštovaizdžio apsaugą ir formavimą; taip pat vietos dvasios, bendruomeniškumo stiprinimas, puoselėjant vietovių išskirtinumą ir tradicijas bei racionaliai sprendžiant aktualias problemas, pasitelkiant vietos resursus. Projekto rengimo ir įgyvendinimo metu įsipareigojama vykdyti visuomenės informavimo bei dialogo palaikymo veiklas, nurodytas  lentelėje.

	Projekto rengimo stadija
	Visuomenės informavimo, dialogo palaikymo, įtraukimo į kraštovaizdžio formavimą tikslai
	Turinys
(būdų ir priemonių, kurie padės visuomenei įsitraukti į tvarkomos teritorijos kraštovaizdžio formavimą, aprašymas)

	Prieš pradedant rengti projektą ir viso projekto rengimo bei įgyvendinimo metu 
	Nuolat informuoti visuomenę apie vykdomą projektą „Kraštovaizdžio formavimas ir ekologinės būklės gerinimas Ignalinos miesto želdynų sistemos dalyje“ ir sudaryti sąlygas visuomenei dalyvauti viso projekto metu – nuo idėjos formulavimo iki sprendimų įgyvendinimo. 
	[bookmark: _GoBack]    Informacija apie projektą ir jo eigą, visuomenės pastabos ir siūlymai nuolat skelbiama savivaldybės interneto svetainės (www.ignalina.lt) skiltyje „Teritorijų planavimas“ > „Rengiami projektai“> „Kraštovaizdžio formavimas ir ekologinės būklės gerinimas Ignalinos miesto želdynų sistemos dalyje“.  Teikiama informacija apie pasiūlymų teikimo tvarką ir susipažinimo su parengtais dokumentais tvarką bei jų viešo svarstymo vietą ir laiką, viešam svarstymui pateikiamus  dokumentus. 
      Informacija apie susirinkimus, viešus svarstymus skelbiama Ignalinos miesto seniūnijos skelbimų lentoje
      Informaciją  apie projekto eigą taip pat teikia kontaktiniai asmenys (savivaldybės darbuotojai):
· Ramunė Slapšienė Laisvės a. 70, Ignalina; 39 kab., tel. 8 683 28030, el.p. ramune.slapsiene@ignalina.lt
· Juozas Panavas, Laisvės a.70, Ignalina; 24 kab., tel. 8 612 61772, el.p. juozas.panavas@ignalina.lt



	Esamos būklės analizė 



	Išsiaiškinti visuomenei svarbius vietovės elementus, vertybes funkcijas, suteikti visuomenei žinių apie vietovės svarbą ir išskirtinumą.

	      Prieš derinimą esamos būklės analizės brėžinys ir tekstinė dalis skelbiami*. Visuomenės pastabos ir pasiūlymai teikiami kontaktiniams asmenims ir projekto rengėjui. Atsakymai į pastabas ir pasiūlymus skelbiami*.
     Organizuojamas susitikimas su visuomene.
       Suderinti esamos būklės analizės dokumentai skelbiami*.


	Koncepcijos rengimas ir jos viešas pristatymas visuomenei 

	     Tartis, kaip gerinti koncepcijos pasiūlymus, kad gerėtų kraštovaizdžio kokybė; įvertinti, ar siūlomos teritorijos tvarkymo priemonės atitinka visuomenės lūkesčius; didinti supratimą apie kraštovaizdžio vertę ir vaidmenį
	     Parengta koncepcija skelbiama*. 
    Savivaldybės interneto svetainės skiltyje „Naujienos“, rajono laikraštyje ir Ignalinos miesto seniūnijos skelbimų lentoje patalpinamas kvietimas susipažinti su koncepcija bei teikti pastabas ir pasiūlymus.
     Susipažinimui skiriama 10 darbo dienų.
     Organizuojamas koncepcijos viešas pristatymas  - pristato projekto rengėjas ir savivaldybės atstovai. Į viešą pristatymą kviečiami derinančių institucijų atstovai.
     Suderinta koncepcija skelbiama*.


	Projekto sprendinių 
konkretizavimas
Projekto sprendinių derinimas ir viešinimas 
	     Išklausyti visuomenės pastabas, jų nuomonę ir pasiūlymus dėl projekto sprendinių, taip pat specialistų pasiūlymus kaip tobulinti projektą. 
	   Parengti sprendiniai skelbiami*. 
    Savivaldybės interneto svetainės skiltyje „Naujienos“, rajono laikraštyje ir Ignalinos miesto seniūnijos skelbimų lentoje patalpinamas kvietimas susipažinti su sprendiniais bei teikti pastabas ir pasiūlymus.
     Susipažinimui skiriama 10 darbo dienų.
     Organizuojamas sprendinių viešas pristatymas  - pristato projekto rengėjas ir savivaldybės atstovai. Į viešą pristatymą kviečiami derinančių institucijų atstovai.
     Suderinti  sprendiniai skelbiami*.


	Projekto  tvirtinimas

	    Informuoti apie projekto patvirtinimą. 
	    Patvirtintas projektas skelbiamas*.

	Projekto įgyvendinimas
	     Išsiaiškinti, kaip visuomenė nori ir gali dalyvauti įgyvendinant projektą
	  Informacija skelbiama*   
  Organizuojamas parengto projekto pristatymas artimiausioms ugdymo įstaigoms, organizacijoms, bendruomenei, kurio metu bus siekiama išsiaiškinti, kaip jos norėtų prisidėti prie teritorijos priežiūros ir jos būklės stebėjimo.



*Informacijos skelbimo tvarka nurodyta lentelės pirmo eilutės trečioje skiltyje. 
____________________

